Peter Hummelgaard (S), 2023-04-21:
Jamen det er igen en forkert udlægning af mine ord.
Vi vil meget gerne have den åbne debat, og jeg står i virkeligheden her og efterlyser, bl.a. fra ordføreren selv, at hvis det er sådan, at ordføreren har fundet ud af, hvordan man skal lægge det snit, ikke nødvendigvis i et kommissorie, men i det hele taget, vil vi jo rigtig gerne høre det.
Og det håber jeg at jeg får lejlighed til at høre i de drøftelser, som jeg allerede tidligere i dag har annonceret at jeg kommer til at indkalde Folketingets partier til.
Jeg vil starte med endnu en gang – også jævnfør den begrundelse, som hr. Morten Messerschmidt indleder debatten med – at udtrykke den allerstørste sympati og medfølelse for den situation, både hr. Morten Messerschmidt og hele familien har været i siden den forfærdelige forbrydelse.
Det er også noget, jeg har sagt til ordføreren før, men han skal bare vide, at det gør et kæmpestort indtryk, både når han deler sin historie, men jo også at høre den type historier i særdeleshed.
Derfor vil jeg også komme med en tak til Dansk Folkeparti for at fremsætte det her beslutningsforslag.
Lad mig bare starte med at sige, at jeg er fuldstændig enig med Dansk Folkeparti i, at der skal være mulighed for at idømme meget, meget strenge straffe i drabssager, også fængsel på livstid.
Drab er den ultimative forbrydelse, som har voldsomme konsekvenser, selvsagt for offeret, men også for de efterladte.
Det gælder selvfølgelig ikke mindst i sager, hvor der er tale om flere ofre eller et offer, der er gravid, altså de sager, som beslutningsforslaget omhandler.
Med beslutningsforslaget foreslår Dansk Folkeparti, at straffen for forsætligt drab på to eller flere personer skærpes til fængsel på livstid.
Det samme skal ske i sager, hvor drabsofferet var synligt gravid, eller hvor gerningsmanden havde kendskab til, at offeret var gravid, og hvor det ufødte foster ikke overlever.
Strafferammen for drab er fængsel mellem 5 år og livstid.
Det er derfor allerede i dag en skærpende omstændighed, hvis et drabsoffer er synligt gravid.
Der skal desuden udmåles en fælles skærpet straf, hvis der er begået flere strafbare handlinger, f.eks. flere drab.
Der er således allerede i dag mulighed for at idømme lovens strengeste straf, altså fængsel på livstid, ved drab på flere personer eller på en person, som er synligt gravid.
Det kan i princippet betyde livslang afsoning.
Hvis der ikke foreligger formildende eller skærpende omstændigheder i en sag om drab på en person, vil der efter fast retspraksis blive idømt en fængselsstraf på 12 år.
Straffen på de 12 års fængsel er en straf i den høje ende; der kan som udgangspunkt ikke udmåles tidsbestemt fængselsstraf på mere end 16 års fængsel.
Retspraksis viser, at der almindeligvis idømmes en straf på 16 års fængsel for drab på to eller flere personer, men der er også en række sager, hvor den tiltalte er idømt livstid.
Derfor synes jeg heller ikke, at der er grundlag for at gøre det til et fast udgangspunkt, at drab på flere personer og synligt gravide skal medføre fængsel på livstid.
Så på den baggrund kan regeringen ikke støtte beslutningsforslaget, om end vi meget gerne drøfter videre, hvad strafferammerne skal være, for det skal ikke ses som udtryk for, at regeringen generelt er imod strafskærpelser for alvorlig personfarlig kriminalitet.
Som det fremgår af regeringsgrundlaget, vil regeringen gennemføre en strafreform, hvor der sættes hårdere og mere konsekvent ind over for bl.a. alvorlig personfarlig kriminalitet, og regeringen vil som en del af strafreformen investere i en styrkelse af straffesagskæden, så vi skaber forudsætningerne for at kunne føre den retspolitik, vi rent faktisk også mener er rigtig.
Her vil alvorlig personfarlig kriminalitet være et af de områder, hvor vi skal sikre, at straffen står mål med forbrydelsens grovhed.
I første omgang ser jeg frem til at modtage betænkningen fra det udvalg, der på nuværende tidspunkt er ved at afdække forholdet mellem strafniveauer og strafferammer.
Betænkningen vil give et solidt grundlag for en politisk drøftelse af strafniveauerne.
Tak for ordet.